b'\n_START_ARTICLE_\nASEAN\n_START_SECTION_\nPrie\xc5\xa1istor\xc4\x97\n_START_PARAGRAPH_\nPrie\xc5\xa1 \xc4\xafkuriant ASEAN 1967 m., buvo bandymai suvienyti region\xc4\x85 1961 m. \xc4\xafsteigiant Pietry\xc4\x8di\xc5\xb3 Azijos asociacij\xc4\x85 (Association of Southeast Asia, ASA), kuriai priklaus\xc4\x97 Malajos Federacija, Filipinai ir Tailandas, bei 1963 m. Malaj\xc5\xb3 Federacijai, Filipinams ir Indonezijai susivienijus \xc4\xaf MAPHILINDO (pavadinimas susideda i\xc5\xa1 pirm\xc5\xb3j\xc5\xb3 valstybi\xc5\xb3 pavadinim\xc5\xb3 raid\xc5\xbei\xc5\xb3). 1963 m. Malaizijai paskelbus nepriklausomyb\xc4\x99 ir regione tvyrant nesutarimams (ypa\xc4\x8d d\xc4\x97l teritorini\xc5\xb3 nesutarim\xc5\xb3 tarp Malaizijos ir Indonezijos bei Malaizijos ir Filipin\xc5\xb3), buvo matoma b\xc5\xabtinyb\xc4\x97 steigti platesn\xc4\x97s apr\xc4\x97pties organizacij\xc4\x85. \xc5\xa0i id\xc4\x97ja \xc4\xafgyvendinta 1967 m. \xc4\xafkuriant ASEAN. Tiek ASA, tiek MAPHILINDO tais pa\xc4\x8diais metais nutrauk\xc4\x97 savo veikl\xc4\x85 ir ASEAN tapo pagrindine region\xc4\x85 vienijan\xc4\x8dia organizacija.\n_START_SECTION_\nPl\xc4\x97tra\n_START_PARAGRAPH_\n\xc4\xaekurian\xc4\x8dios \xc5\xa1alys i\xc5\xa1 pat prad\xc5\xbei\xc5\xb3 pakviet\xc4\x97 kitas Pietry\xc4\x8di\xc5\xb3 Azijos valstybes jungtis prie naujos organizacijos, taip i\xc5\xa1keldamos siek\xc4\xaf apjungti vis\xc4\x85 region\xc4\x85. \xc5\xa0io tikslo \xc4\xafgyvendinimas sek\xc4\x97si sunkiai d\xc4\x97l neramios situacijos regione: Vietnamo karo, Raudon\xc5\xb3j\xc5\xb3 khmer\xc5\xb3 valdymo Kambod\xc5\xbeoje, nestabilumo Laose, besit\xc4\x99sian\xc4\x8dio kolonializmo ir kt. Pirm\xc4\x85ja nauja nare tapo Brun\xc4\x97jus, prisijung\xc4\x99s 1984 m., beveik i\xc5\xa1 karto po nepriklausomyb\xc4\x97s paskelbimo. Likusios keturios \xc5\xa1alys naryst\xc4\x99 \xc4\xafgavo po \xc5\xa0altojo karo pabaigos: 1995 m. \xe2\x80\x93 Vietnamas, 1997 m. \xe2\x80\x93 Laosas ir Mianmaras, 1999 m. \xe2\x80\x93 Kambod\xc5\xbea. ASEAN pl\xc4\x97trai pad\xc4\x97jo tai, kad organizacija nekelia auk\xc5\xa1t\xc5\xb3 reikalavim\xc5\xb3: reikalauja i\xc5\xa1reik\xc5\xa1ti sutikim\xc4\x85 su ASEAN tikslais ir veiklos principais bei iki tol priimtais susitarimais._NEWLINE_Pasibaigus \xc5\xa0altojo karo \xc4\xaftampoms, ASEAN prad\xc4\x97jo kelti ambicingesnius tikslus ir tarp bendradarbiavimo sri\xc4\x8di\xc5\xb3 \xc4\xaftrauk\xc4\x97 naujas sritis: nelegalios migracijos kontrol\xc4\x97s, kovos su terorizmu, aplinkosaugos, energetinio saugumo ir kitus klausimus. 1992 m. buvo inicijuota ASEAN laisvosios prekybos zona (AFTA), o 2003 m. \xe2\x80\x93 ASEAN ekonomin\xc4\x97 bendrija (AEC). ASEAN taip pat pasira\xc5\xa1\xc4\x97 laisvosios prekybos sutartis su organizacijai nepriklausan\xc4\x8diomis valstyb\xc4\x97mis._NEWLINE_Nuo 1993 m. ASEAN aktyviai \xc4\xafsitraukusi \xc4\xaf platesnio regioninio bendradarbiavimo pl\xc4\x97tojim\xc4\x85: nuo 1994 m. veikia ASEAN regioninis forumas, kuriame be ASEAN nari\xc5\xb3 dalyvauja dar 17 kit\xc5\xb3 valstybi\xc5\xb3; 1997 m. inicijuota ASEAN Plus Three grup\xc4\x97, kur \xe2\x80\x9eplius trys\xe2\x80\x9c rei\xc5\xa1kia Kinij\xc4\x85, Piet\xc5\xb3 Kor\xc4\x97j\xc4\x85 ir Japonij\xc4\x85; nuo 2005 m. prad\xc4\x97ti Ryt\xc5\xb3 Azijos vir\xc5\xa1\xc5\xabni\xc5\xb3 susitikimo susitikimai.'